
+ Corul de copii al Catedralei vechi, condus de 
pr. Gabriel Streulea, ne-a înseninat inimile într-una 
din serile Canonului Mare. Ei au cântat(foto), dar mai 
ales ne-au arătat că pot avea răbdare, stând până la 
sfârşitul slujbei, deşi majoritatea erau după o lungă zi 
de şcoală. La slujbă a fost prezent şi Înaltpreasfinţitul 
Arhiepiscop Timotei. 


MaxiMina 


* A trecut 1 an de la adormirea surorii Cristina-Elena. 
Copila rămasă în urma sa este elevă la Şcoala Sf. Nico- 
lae și ne bucurăm de fiecare dată când o vedem că vine 
la biserică, aşa cum obişnuia cu mama ei. 


* Organizaţia Tinerilor din Sibiu a realizat un program pen- 
tru prima săptămână a Postului Mare prin care să fie citită ne- 
întrerupt Psaltirea. „Haideţi să începem Postul în forță şi să 
fim cât mai rodnici, stând împreună în rugăciune!”, a îndem- 
nat organizaţia de tineret printr-un mesaj postat pe pagina sa de 


Facebook. Programul de citire neîntreruptă al Psaltirii s-a înche- 


Şi florile cântă... 


iat sâmbătă prin participarea tinerilor la Sfânta Liturghie în Ca- 


tedrala Mitropolitană. (sursa: basilica.ro) 


* La Timişoara au început pregătirile pentru Întâlnirea Internaţională a Tinerilor Ortodocşi (1ITO). Eveni- 
mentul este reluat după trei ani de întrerupere cauzată de pandemia de coronavirus. Este nevoie de aproximativ 500 
de voluntari. Ediţia a şaptea ITO va avea loc în perioada 31 august — 3 septembrie, sub moto-ul „Voi sunteţi prietenii 


mei”. (sursa: arhiepiscopiaaradului.ro) 


+ Ceremonia de încoronare a Regelui Charles III care va avea loc în 6 mai 2023 va include şi muzică ortodoxă 
greacă. Este dorinţa Majestății Sale care îşi omagiază în acest fel tatăl de origine greacă, Prinţul Philip, Duce de 
Edinburgh. Cântările vor fi interpretate de Byzantine Chant Ensemble care s-a pregătit în mod special pentru acest 


eveniment sub conducerea dirijorului Alexandros Lingas. (sursa: basilica.ro) 


PR. EMANOIL BĂBUŞ 
Icoane şi emoticoane 


„Nu mai ştim ce este viaţa interioară, nici cea privată. Inteligența artificială a confis- 
cat noţiunile de «conştiinţă» şi «interioritate» şi le-a definit în termeni simpli com- 
portamentali: le putem imita prin maşini. Fără a mai detalia toate aceste concepte 
care contribuie din plin la configurarea interiorităţii fiecăruia dintre noi şi a formată- 
rii societăţii din care facem parte, în această carte încerc să arăt cum am ajuns, o parte 
dintre noi, să ne ignorăm propria interioritate şi mai ales sub ce forme subtile ne-am 
îndepărtat de Dumnezeu. ” 


PR. EMANOIL BĂBUŞ 


ICOANE 
ȘI EMOTICOANE 


Dictatura vizibiliăţii / Lumina iconică și luminozitatea ecranului 
Ispita unei vieţi ultraconectate / Stabilitatea și pacea interioară 


Numărul 8 (CXXI) 


5 martie 2023 


Maxima 


Foaie ortodoxă pentru sufle 


Sfinţii 
săptămânii 
D 5 - DUMINICA I DIN POST 
(A ORTODOXIEI); Sf. Mc. Co- 


non din Isauria; Sf. Cuv. Marcu 
Ascetul; Sf. Mc. Olivia; ULEI 


L 6 - Aflarea Sf. Cruci şi a sfinte- 
lor piroane de către Sf. Impără- 
teasă Elena; Sf. 42 Mucenici din 
Amoreea; Sf. Fridolin Rătăcitorul, 
luminătorul regiunii Rinului 


M 7 - Sf. Sf. Mucenici din Cher- 
son; Sf. Sf. Mc. Efrem al Tomisu- 
lui; Sf. Cuv. Pavel cel Simplu, uce- 
nicul Sf. Antonie cel Mare 


Mi 8 - Sf. Apostol Ermis (Hermes 
din Epistola către Romani); Sf. 
Ier. Teofilact Mărturisitorul; Sf. 
Cuv. Pavel Mărturisitorul; Felix, 
luminătorul Angliei de Est 


J 9 - Sf. 40 Mucenici de la la- 
cul Sevastiei; Ziua deţinuţi- 
lor politici anticomuniști; Sf. 
Cuv. Chesarie, fratele Sf. Grigorie 
Teologul; ULEI 


V 10 - Sf. Mc. Codrat și cei cu 
dânsul; 


- Mitropolitul Iacob Stamati al 
Moldovei (1808) 


S 11 - Sf. Ier. Sofronie al Ierusali- 
mului; Sf. Cuv. loan Moshu 
(autorul Limonariului) şi Gheor- 
ghe Sinaitul (fratele Sf. Ioan Scă- 
rarul); Sf. Imp. Teodora a Epiru- 
lui; ULEI 


Sf. Iosif Isihastul 


NEVOIA DE RÂNDUIALĂ 


în viaţa duhovnicească 


[4 a Începutul dobândirii caracterului şi personali- 
tății se află în stăruința de a urma un mod de 


viaţă programat. 


Sfântul Efrem Sirul 
spune: „cei care nu au 
povăţuitor cad ca frun- 
zele”, ceea ce înseamnă 
lipsa programului. Bă- 
trânul Teofilact s-a dis- 
tins prin virtute şi da- 
ruri duhovniceşti în 
sihăstria Sfântului Arte- 
mie. El a trăit toată 
viaţa ca ascet şi isihast, 


ţinând posturi aspre. 
Nici untdelemn nu 
mânca. Într-o vreme a 
primit un ucenic, pe 
viitorul monah Arsenie, 
şi i-a spus scurt, pentru 
că şi în vorbire se înfrâ- 
na binecuvântatul: 


— Ascultă fiule, dacă vei 
rămâne cu mine, vreau 
ca în viaţa ta să ai o 


rânduială şi un pro- 
gram, pentru că fără 
aceasta nu te faci călu- 
găr. Priveşte în jur lu- 
crurile noastre, aşa 
cum ţi le spun: acolo 
este urciorul nostru, 
alături  ceaşca, acolo 
sunt lighenele, dincolo 
posmagii şi celelalte, 
precum le vezi. Vreau 

să le găsesc totdeauna acolo. Dacă 
din întâmplare faci vreo greşeală, 
prima dată îți voi aduce aminte de 
locul exact al lucrului, dar nu voi 
suferi a doua oară. Dacă continui 
pentru a treia oară neorânduiala, te 
voi ruga să-ţi iei lucrurile tale şi să 
pleci, ca măcar pe mine să nu mă 
tulburi, dacă tu nu vrei să te folo- 
seşti. 


Una din principalele caracteristici 
ale acestor nevoitori binecuvântaţi 
era acrivia în programul vieţuirii lor. 
Începutul dobândirii caracterului şi 
a personalităţii se află în stăruința de 
a urma un mod de viaţă programat şi 
sistematizat. Prin respectarea 
statornică a unui program, 
omul dobândeşte hotărâre şi 
bărbăţie, lucru foarte important şi 
absolut necesar în viaţă, mai ales 
pentru că nevoinţa noastră este lup- 
tă, şi încă una crâncenă. Numai cu 
bărbăţie şi cu hotărâre poate fi în- 
fruntat „diavolul care răcneşte ca un 

leu, căutând pe cine să înghită, iar 
nu numai să vatăme. 


Un alt motiv la fel de necesar care 
impune rânduiala programului este 
nestatornicia caracterului omului 
după căderea lui Adam. Iar starea de 
păcătoşenie, pe care fiecare dintre 
noi o poartă, toceşte curajul şi hotă- 
rârea. De asemenea, lipsa de experi- 
enţă, neştiinţa, felul necunoscut al 
războiului nevăzut şi inegalitatea 
acestei lupte măresc, cum este şi fi- 
resc, descurajarea. Nici un alt factor 
omenesc nu întăreşte într-atât reuşi- 
ta noastră precum hotărârea noastră 
tare şi stăruitoare şi programul bine 
rânduit. 


Prin această respectare cu acrivie a 
tipicului, nu scade deloc nici râvna, 
nici căldura, nici rugăciunea în gene- 
ral, nici starea noastră duhovniceas- 
că. Când însă, se întâmplă să încăl- 
căm obişnuita rânduială privitoare la 
hrană, la păstrarea tăcerii sau la ru- 


găciune, atunci toate se risipesc şi cu 
multă osteneală reuşim să revenim 
la tipicul nostru. 


Programul în viață este condiţia cea 
mai importantă a sporirii duhovni- 
ceşti. Acesta este şi scopul legilor şi 
al poruncilor ce au fost date din ve- 
chime în vederea bunei petreceri 
omeneşti, fie de Dumnezeu, fie de 
oameni. Zdruncinarea integrităţii 
caracterului omului, după căderea 
protopărinţilor, cerea crearea unei 
legi pentru a echilibra puterile sufle- 
teşti şi trupeşti care se slăbănogise- 
ră. Dar când, oare, nu sunt de tre- 
buinţă legea şi poruncile şi rânduie- 
lile? Răspuns: Atunci când omul îşi 
va redobândi personalitatea prin 
dumnezeiescul Har „şi acest trup 
stricăcios se îmbracă în nemurire”. 
Atunci şi cu adevărat numai atunci, 
căci „legea nu e pusă pentru cel 
drept”. 


Versuri de la cititori, primite de...mărţișor 


Ghiocei născuţi din nea, 
Pentru tine, doamna mea! 
Cine crezi că i-a adus? 
Îngeraşii cei de sus! 
Să-i presar pe pragul tău 
Să nu-L uiţi pe Dumnezeu! 
Şi să ştii că orice rugă 
Drept la Tronul Său se urcă, 
Iar pe fiecare floare 
E răspuns la o-ntrebare! 
Și în fiecare cupă 
E tămâie pentru rugă! 
Iar in stropul de mireasmă 
E a Domnului agheasmă! 
Să priveşti în drumul tău 
Numai către Dumnezeu 
Și oricâte vei răbda 
Le va scrie-n Cartea Sa, 
Iar în ziua cea din urmă 
Îţi va împleti cunună 
Și te-o-ncununa duios 


Domnul tău cel Sfânt, Hristos! 


XXX 


Adu, Doamne, primăvara 
Şi rămâi şi Tu cu noi! 
C-am avut atâta iarnă, 
Și îngheţ şi vânt şi ploi. 
Adu, Doamne, primăvara 
După care toţi tânjim! 
Dă-ne dor de cele sfinte 
Și putere să iubim... 


XXX 


Ghiocei şi rocoină, 
S-aveţi primăvara plină 
De lumină şi de soare 
Și de multă cumpătare; 
Dacă iei, ia jumătate, 
Dacă ai, în două-mparte, 
Una ţii şi alta dai 
Ca să capeți loc în Rai, 
Dacă bei, varsă un deţ, 
De eşti preot, fii citeţ, 
Ca să vezi cum merge strana 


Şi mai rabdă şi dojana. 


De ai duh de stăpânire, 
Vezi cum e să faci slujire. 
Vrei să spui? 

Mai bine taci 
Şi-ai să faci necaz la draci, 
Dormi puţin, că dulce-i patul, 
Îl înmoaie necuratul, 

Zi de tine numai rele 
Până crezi ceva din ele. 
Ară, sapă, fă ce ştii, 
Numai nu te hodini. 

Şi de câte ori ţi-e bine 
Fă-te singur de ruşine; 
De vrei să sporeşti vreuna, 
Înmulţeşte rugăciunea. 
Zic, fireşte, cea curată 
Și să nu-ndrăzneşti vreodată 
Să te crezi cumva mai bun 
Decât oala ... de magiun 
Fără zahăr şi fiert tare, 
Greu de-ntins, 

Dar fără floare! 

PÂINEA, VINUL și APA 


Cinstitele Daruri 
închinate lui Dumnezeu 


In cadrul Sf. Liturghii, la Proscomi- 
die, preotul foloseşte darurile de pâi- 
ne şi vin, la care adaugă puţină apă 
curată. Această aducere a daru- 
rilor se face „întru pomenirea 
Domnului Dumnezeu şi Mântui- 
torului nostru lisus Hristos”. 
Pâinea şi vinul sunt numite 
„cinstitele daruri” şi după Epi- 
cleză (Prefacere) devin Trupul şi 
Sângele Mântuitorului Hristos. 


De ce pâine şi vin? 


În Vechiul Testament pâinea 
făcea parte din materia de jertfă 
poruncită de Dumnezeu lui Mo- 
ise, reprezentând recunoştinţa 
adusă de oameni pentru binefa- 
cerile Sale revărsate asupra lor. 
Mântuitorul a ales pâinea şi vi- 
nul ca jertfe aduse lui Dumne- 
zeu, la Cina cea de Taină, când a 
instituit Sf. Euharistie, zicând: 
„Luaţi, mâncaţi, ... beţi dintru 
acesta toţi...” (Matei 26, 26-28). 
Au fost alese şi pentru a se dife- 
renţia de jertfele Legii vechi, 
care erau din cărnuri (jertfe 
sângeroase) sau din roadele pămân- 
tului din care erau hrănite şi anima- 
lele. 


Prescura 


Vine din grecescul „prosfora” care 
înseamnă jertfă, ofrandă sau punere 
înainte. Ea este o pâine mai mică şi 
se foloseşte doar la săvârşirea Sf. 
Liturghii. Prescura, care este făcută 
din aluat dospit, la care se foloseşte 
făină, apă şi sare, poartă pecetea 
dumnezeirii: IS, HS, NI, KA (isus 
Hristos învinge). Pâinea dospită 
simbolizează mai bine sufletul desă- 
vârşit şi întruparea desăvârşită a 
Domnului, fiind făcută din trei ele- 
mente: făina cu aluat — sufletul; 
apa — botezul şi sarea — gândul şi 
învățătura Cuvântului. După Prefa- 
cere ea devine cu adevărat Trupul 
Domnului. 


Forma rotundă a prescurii simboli- 
zează pământul şi lumea care îl locu- 
ieşte şi pentru care S-a jertfit Mântu- 
itorul. 


Vinul 


Este simbolul sângelui Domnului 
Hristos. „Vinul din roada viței tre- 
buie să fie bun, bine mirositor, curat 
şi plăcut la băut, să nu fie amestecat 
cu alte fructe în afară de struguri; 
să nu îndrăznească cineva să folo- 
sească vin de fructe, vin înăcrit sau 
must, ori amestecat cu altă băutu- 
ră!” (Sf. Simeon al Tesalonicului) 
Chiar dacă nu este un cuvânt clar cu 
privire la culoarea vinului, se folo- 
seşte vinul de culoare roşie, ca să 
semene cât mai mult cu sângele curs 
din coasta Mântuitorului, în care se 
preschimbă în timpul Sf. Liturghii. 


Apa 


Este elementul natural fără de care 
nu este viață pe pământ: potoleşte 


setea, se întrebuinţează la curățirea 
trupului, este necesară pentru plante 
şi animale. Prin caracterul său sim- 
bolic, apa devine element de curăţire 
sufletească, iar prin gustul şi 
efectul de saţietate ne amin- 
teşte de rolul purificator al 
harului dumnezeiesc. 


În cadrul Sf. Liturghii, când 
este amestecată cu vinul în 
Sf. Potir, simbolizează apa 
care a curs împreună cu 
sângele din coasta cea de 
viață dătătoare a Mântuito- 
rului. 


Pâinea făcută din boabe de 
grâu măcinate şi vinul făcut 
din boabe de struguri zdro- 
biţi simbolizează unitatea 
care îi leagă între ei pe cre- 
dincioşi, împreună  deve- 
nind un trup: Trupul tainic 
al Domnului, adică Biserica. 


Chiar dacă am fi umplut 
oceanul cu lacrimile 
noastre, nici măcar 

atunci nu I-am fi putut 
răsplăti Domnului cum 
se cuvine pentru 
6 (4 ceea ce El ne dăru- 
ieşte în mod gratuit, hră- 
nindu-ne cu Prea Cura- 
tul Său Trup şi Prea Cin- 
stitul Său Sânge, Care 
spală, curăţă, dă viaţă şi 
ne ridică din moarte. 
(Sf. Serafim de Sarov) 

Mărturisitorii 


Pentru deschidere aleg să iau cu 
împrumut un haiku al poetului Ni- 
chita Stănescu: „Eu sunt o pată de 
sânge care vă vorbeşte”... El mă re- 
zumă şi daţi-mi voie să cobor în in- 
fernul acelei dimineţi din 18 iunie 
1951. Am văzut atunci nu numai că 
tuturor celor din casă ni s-a dat pes- 
te cap tot cursul firesc al destinului, 
ci că înţelegerea lucrurilor a suferit 
pentru mine un cutremur de mare 
adâncime printr-o schimbare bruscă 
de axă magnetică. Violenţa acelei 
dimineţi punea capăt copilăriei mele 
proteguite şi fericite în coconul fami- 
liei şi în reduta casei unor oameni 
destul de avuţi. Am înţeles atunci că 
avuţia familiei mele era şi vinovăția 
supremă. În împrejurări comparabi- 
le, orice copil poate deveni adult într 
-o singură clipă de revelaţie când 
totul şi toate împrejurul lui iau înfă- 
ţişarea unei răscruci pe care ajunge 
să fie răstignit. 


După ce în crugul nopţii ne-au trezit 
baionetele soldaţilor care loveau în 
geamurile înalte ale casei noastre 
din lam, cam spre 5 şi ceva diminea- 
ţa mi-a fost dat să văd cu ochii mei 
moartea tatii. Fusesem primul 
„pachet” făcut de mama şi depus în 
curte la colţul casei. De aici aveam să 
contemplu derularea unui film de 
groază când pe poartă irumpe un 
militar cu ochii duşi în orbite și cu 
capul înfundat într-un chipiu şi cu 
gura ca o prăpastie... Tot ce am auzit 
a fost: „te împuşc, chiaburule Ba- 
beți!” şi alte câteva atribute de care 
nu sunt însă sigur... „Cât mai sunt în 
curtea mea, glonțul tău nu mă atin- 
ge!”, i-a răspuns tata și deodată vo- 
cea lui a fost acoperită de zgomotul 
asurzitor pentru mine al armei des- 
cărcate. 


Braţele mele se încolăciseră catalep- 
tic în jurul piciorului părintelui meu, 
care, ameninţat cu moartea de acefa- 

DEPORTAREA 


Frânturi din viaţa unui 


copil 


lul pătruns în curtea casei, hotărât să 
-l reducă la tăcere pe tata, a scos pis- 
tolul îndreptându-l spre pieptul lui 
dezvelit. „Taci, tata, taci că te omoa- 
ră!” aş fi ţipat din toţi rărunchii... în 
timp ce încercam să-l împiedic să 
răspundă omului în uniformă, ame- 
ninţării cu nume predestinat sau 
inventat, colonelul Spaimă. Am vă- 
zut mâna tatii apucând pistolul, îm- 
pingându-l în sus peste umărul lui... 
Dar lumina zilei s-a stins brusc pen- 
tru mine. În plin răsărit, peste mine 
s-a lăsat un întuneric de care a fost 
cuprinsă şi memoria mea. Mama mă 
asigură şi azi că militarul nu a tras 
niciun glonţ ...iar eu îi spun că aud şi 
acum bum-ul asurzitor al pistolu- 
lui... Neurofiziologii îmi întind o mâ- 
nă de ajutor spunându-mi că una din 
sechelele bolii mele este criptomne- 
zia, amintirea cu lux de amănunte a 
tuturor detaliilor. De fapt, amintirile 
mele sunt nişte vietăţi care uneori 
nu îmi dau pace şi pe care nu o dată 
le alung ca pe nişte nepoftiţi. 


În ce mă priveşte, a avut loc, cum 
afirmă neurologii, o „schimbare de 
paradigmă” în percepţia realităţii. 
După ei, aş fi cunoscut în acele ore 
ale dimineţii „necunoscutul” însuşi 
şi asta - paradoxal - chiar prin 
pierderea cunoştinţei... Sora mea 
delira de febră plângând cu sughiţuri 
după căruciorul ei, lăsat de tata şefu- 
lui de post. „La ce vă mai trebuie, 
domnu avocat?” îl agrăise acesta pe 
peron... Eu sufeream de anxietatea 
acestei interminabile nopţi din min- 
tea şi sufletul meu. Păşeam în urma 
căruţei în care fuseseră aruncate de- 
a valma lucrurile. Imaginea de bun 
rămas din lamul copilăriei mele a 
fost aceea a bisericii în care cu nu- 
mai o zi mai înainte fuseserăm la 
slujba de Rusalii noi, copiii şi bunica 
Maria Rosa... Privind-o cumva peste 
umăr, i-am văzut turnul căzut ca un 
cap de pasăre uriaşă, atârnând pe 


faţadă, o zburătoare albă, sacrificată, 
din gâtul căreia şiroia sânge pe lăca- 
şul ce părea acum de carne, dar 
cumva în ruină. 


În gara din lam ne aștepta Leviatha- 
nul lung de douăzeci vagoane cu gu- 
rile căscate ce înghiţeau lacome cele 
vreo 20 de familii. Ce să iei mai în- 
tâi? Aşa se face că, deşi mama împa- 
chetase de luni de zile o parte din 
arhiva străveche cu documente şi 
fotografii ale Babeţilor, balotul pus 
cu grijă de ea a rămas sub paturile 
din dormitorul în care îl ascunsese... 


Obsesia supravieţuirii distruge toate 
celelalte ierarhii... Azi nu mai regre- 
tăm nimic altceva, nici casă, nici pă- 
mânturile mănoase, nimic, decât 
această pierdere mare pentru familia 
mea, memoria ei adunată de multe 
generaţii. În urma noastră, rugul de 
foc din curte mistuia cărţi rare, foto- 
grafii uriaşe ale strămoşilor şi docu- 
mente vechi de cel puţin 150 de ani 
şi, poate, scrierile străbunicului meu 
Andronic Valeriu Babeţi, despre care 
ştiu doar că primise un premiu al 
Junimii... 


În curtea casei, ultima imagine înti- 
părită pe retina mea a fost însă zbo- 
rul tabloului înfăţişând-o pe Fecioa- 
ra Maria cu pruncul lisus, văzuţi la 
marginea unui lan de crini, pânza 
imensă care îmi veghea somnul şi 
rugăciunile de seară. Cei doi tineri 
veniţi să ne ajute la transport l-au 
aruncat peste claia de lucruri din 
căruţă, dar în memoria mea a rămas 
întipărită clipa când piciorul unei 
mese a străpuns pânza... Am auzit, 
de altfel, zgomotul pânzei sfâşiate ca 
şi cum o armă albă mi-ar fi străpuns 
inima şi creierul. Am văzut că nu e 
nevoie decât de o clipă ca să pierzi 
lucruri care îţi sunt dragi şi lumea să 
se întoarcă în haos... 


Coriolan Babeţi 

BUNICUL 
DOBRI 


Cerșetorul pentru 


Hristos 


MaxiMina 


In 2018, Dobre Dimitrov Dobrev, 
cunoscut sub numele de „Bunicul 
Dobre” şi „Sfântul din Bailovo”, a 
murit în satul bulgar Bailovo, la al 
104-lea an de viaţă. Acest lucru a fost 
raportat de site-ul oficial al Bisericii 
Ortodoxe Bulgare. 


Timp de mulţi ani, bunicul a refuzat 
beneficiile materiale, închinându-şi 
pe deplin viaţa slujirii oamenilor. 
Dobre Dobrev s-a născut la Bailovo, 
lângă Sofia cu puţin timp înainte de 
declanşarea Primului Război Mondi- 
al, la 20 iulie 1914, fiind cel mai mic 
dintre cei 4 copii ai familiei. Tatăl 
său a fost grav rănit în război şi pe 
când Dobre avea 2 ani a şi murit. De 
aceea, copilul a trebuit să muncească 
la câmp încă de la o vârstă fragedă, 
pentru a-şi susţine familia. La 17 ani 
a început să lucreze pentru familia 
regală, ca gardă de corp a Regelui 
Boris al III-lea. Sergentul Dobre şi-a 
slujit patria cu credincioşie până la 
finalul celui de-al doilea Război 
Mondial. 


Mai apoi a fost păstor de oi, a avut 
soţie şi 4 copii. Într-o noapte a visat 
-o pe Maica Domnului, care i-a zis: 


- Mergi la (mănăstirea) Eleşniţa că 
mi se strică casa şi să începi să 
strângi bani, ca să o refaci. 


În urma acestui vis şi-a lăsat familia 
pentru a-şi dedica întreaga sa viaţă 
lui Dumnezeu. În jurul anului 2000, 
a decis să doneze bisericii toată pro- 
prietatea sa. În fiecare zi venea cu 
autobuzul sau mergea pe jos la Sofia, 
la mai bine de 40 de kilometri depăr- 
tare de sat, şi strângea pomană lângă 


biserici. Toţi banii bunicul Dobri i-a 
dat celor nevoiaşi. Pentru nevoi per- 
sonale a folosit doar pomană fără 
bani (mâncare, haine). Întrebat de 
un jurnalist dacă din banii strânşi 
păstrează ceva şi pentru el, Bunicul a 
răspuns: „Pentru mine nu las ni- 
mic. Eu am pensie şi Dumnezeu 
îmi dă pâine”. 


Dormea într-o cameră mică, pe o 
cergă aşezată pe podea. În afară de 
aceasta în camera sa nu se mai găsea 
decât un colţ cu icoane şi o sobă. Lo- 
cuitorii din Sofia îl ţin minte pe bu- 
nicul Dobri stând în pridvorul Cate- 
dralei Patriarhale Sfântul Alexandru 
Nevski, îmbrăcat în haine de ţăran, 
ţinând o lumânare aprinsă şi un pa- 
har din plastic, închinându-se fiecă- 
rui om care intră să se roage. Porum- 
beii din faţa bisericii Celor 7 sfinți 
din Sofia se așezau pe mâinile şi ca- 
pul lui, recunoscându-l ca pe un lo- 
cuitor al cerului. 


A primit multe daruri de la Dumne- 
zeu. O călugăriță de la mănăstirea 
„Acoperământul Maicii Domnului” 
povesteşte că avea o mare dorinţă de 
a intra în viaţa monahală, dar dia- 
volul o muncea greu aducându-i 
multe gânduri de îndoială: dacă e 
voia Domnului să intre în mănăstire, 
dacă aceea era mănăstirea potrivită 
pentru ea, etc. Aşa că s-a rugat Dom- 
nului să îi trimită un om care să o 
povăţuiască să plinească voia Dom- 
nului. Trei zile mai târziu a sosit la 
mănăstire bunicul Dobre care, vă- 
zând-o, i-a luat mâna şi i-a zis: 


- Dumnezeu m-a trimis să îţi spun 
că El şi Maica Sa te-au adus în 


Oamenii lui Dumnezeu 


această mănăstire şi că eşti copil 
lor, iar Ei îți poartă de grijă. Ei mi- 
au cerut să îţi spun să nu părăseşti 
acest loc, căci nu este alt loc în 
această lume mai potrivit pentru 
tine. 


Bunicul Dobri i-a ajutat pe mulţi 
alţii, de exemplu, a plătit facturile de 
utilităţi ale unui orfelinat care era la 
un pas să rămână fără căldură şi lu- 
mină. Şi aceasta pentru că bunicul 
Dobri „iubea foarte mult copiii: se 
închina în faţa lor şi le săruta mâini- 
le”. EI i-a ajutat şi pe cei fără adă- 
post. 


Bunicul Dobri, care trăia în sărăcie, a 
dat peste 80.000 de leva (aprox. 
40.000 euro) pentru repararea şi 
restaurarea bisericilor din Bulgaria 
din fonduri donate lui de oameni. 


De-a lungul timpului, a devenit cu- 
noscut şi cinstit nu numai în Bulga- 
ria, ci şi în străinătate. Insuşi regele 
Bulgariei, Simeon al II-lea a venit 
împreună cu soţia sa la aniversarea a 
101 ani ai bunicului Dobri. 


Minunat este Dumnezeu întru sfinţii 
lui! 


1.G. 


ce 


Fă binele fără să aștepți 
o răsplată. 


Nr. 8/2023 


Tâlcuiri la Canonul cel 


MaxiMina 


Mare 


uciderii 


CAIN și ABEL 


Dincolo de păcatul 


Sf. Chiril al Alexandriei 


Pentru că am fost îndemnați să zăbovim mai mult asupra cuvintelor Canonului Mare şi să căutăm a în- 
țelege de ce sunt date pildele de acolo şi care este legătura lor cu viaţa noastră, vom încerca în perioada 
Postului să lămurim, prin explicaţiile oamenilor lui Dumnezeu, câteva dintre acestea. Unele pot părea 
cunoscute, dar ascund în ele mereu alte înţelesuri, pe măsură ce înaintăm în vârstă şi în viaţa duhovni- 


cească. 


Ocupațiile celor doi fraţi 


Aşadar, Cain şi Abel s-au născut 
amândoi din Adam. Și erau ca două 
ramuri proaspete şi înfloritoare, 
odrăslite din prima rădăcină la înce- 
put. Şi în ei s-a arătat rodnicia firii 
omenești şi s-a manifestat la început 
puterea ei de creştere şi înmulţire. 
Căci era în vigoare. lar Cain a pre- 
mers prin naştere în timp. După el a 
urmat Abel. 


Cain atras, gândesc, de pământul 
înverzit şi bun de lucrat şi văzându-l 
împodobit cu pomi şi cu roduri plă- 
cute, şi-a ales o viaţă legată de 
ogoare şi folosindu-se de toată vi- 
goarea, voia să meargă până la capăt 
în urmărirea acestui scop, punând 
străduinţă şi osteneală. 


Iar înțeleptul Abel, neiubind sudoa- 
rea provocată de lemne, de sapă, şi 
de secetă, s-a îndreptat spre bucurii- 
le ce le dau turmele. Îl apropiau poa- 
te de ele mieii ce stăteau alipiţi de 
maicile lor cu glasul lor subţire, de- 
abia behăit, sărind cu picioruşele 
moi şi fragede prin pajiştea înflorită. 
Dar socotesc că Abel foarte înţelept 
fiind, dorea să-şi întărească prin 
păstorit şi o viitoare conducere a 
oamenilor şi de aceea a socotit să-şi 
aleagă această ocupaţie. Căci atât 
obiceiul Scripturii insuflate de Dum- 
nezeu, cât şi al învăţaţilor elini era să 
numească pe întâi stătătorii neamu- 
rilor, sau ai cetăților, sau ai mulţimi- 
lor, păstori. 


Jertfele aduse de ei 


Alegându-şi deci cei doi tineri, unul 
munca pământului, celălalt cea de 
păstor ca pe una mai bună, lui Cain 
timpul cu înaintarea lui i-a făcut 
prin umezeală grădinile bogate în 
roduri frumoase, iar lui Abel oile 
păstorite i s-au făcut o mare mulţi- 
me. Apoi legea cunoştinţei de Dum- 
nezeu sădită în noi, a chemat pe cei 
doi bărbaţi să aducă din ele unele ca 
mulţumire Creatorului tuturor şi lui 
Dumnezeu, Dătătorul a tot binele. 
Aduce deci sfinţitul şi preaînţeleptul 
Abel pe cele socotite mai alese şi 
mai bune din turma sa. „Căci a 
adus, zice, din primele născute ale 
oilor sale şi din grăsimea lor”, adică 
cele de frunte şi excepţionale. Şi ne- 
ignorând modul sfintei slujiri, a ală- 
turat grăsimea. Iar Cain nu face aşa, 
fiind foarte nepăsător. Cele mai ale- 
se dintre rodurile pământului şi le-a 
dăruit plăcerilor sale şi a ospătat pe 
Dumnezeul tuturor cu cele de calita- 
tea a doua. 


De aceea peste darurile lui Abel fo- 
cul coborât din cer a consumat sfin- 
ţitele daruri. „Dar la Cain şi la jertfe- 
le lui nu s-a uitat”, zice. Căci n-a lă- 
sat să coboare focul obişnuit peste 
cele aduse. De aceea Cain se înfurie 
foarte şi suferă cumplit. 


Cele şapte păcate ale lui Cain 


La Cain nu este vorba doar de un 
singur păcat, ci de o înlănţuire de 


şapte păcate, care au pus stăpânire 
pe el. Deja când Dumnezeu i se 
adresează, vorbindu-i despre natura 
păcatului, Cain comisese trei din 
cele şapte. Primul păcat al lui Cain 
a fost că nu a deosebit în chip drept, 
nici n-a oferit lui Dumnezeu cele mai 
bune roduri. Al doilea, că aflând de 
păcatul lui, nu s-a întors spre pocă- 
inţă şi n-a îndreptat greşeala prin 
săvârşirea celor bune, ci s-a aprins 
de mânie şi s-a înfuriat de prețuirea 
dată aproapelui, pe care trebuie să 
caute să-l imite, nu să-l socotească 
duşman şi să-l privească cu ochi ne- 
drepţi. Al treilea păcat, care e ca un 
adaos la uciderea sălbatică, este piz- 
ma neîmpăcată. Al patrulea, invi- 
taţia: „să ieşim la câmp”, care e do- 
vada vicleniei şi a înşelării. Al cinci- 
lea e crima uciderii nelegiuite. S-ar 
putea socoti că al şaselea păcat al 
lui, minţirea lui Dumnezeu. Al șap- 
telea, socotinţa că poate scăpa fără 
voia lui Dumnezeu de pedeapsă, pu- 
tând fi eliberat fără voie de viaţa în 
trup. „Dar a dat, zice, Dumnezeu un 
semn lui Cain ca să nu-l omoare ni- 
menea care-l va afla pe el. Şi a ieşit 
Cain de la faţa lui Dumnezeu”. Dar a 
fost supus îndată blestemului şi a 
urmat chipul pedepsii. Căci cum nu | 
-ar urmări pe cel ce-a dus până la 
capătul răului firea preacurată şi 
preasfântă? 

MaxiMina 


BOLILE COPIILOR (1) 


Pentru un om care este departe de 
creştinism, discuţiile despre preşti- 
ința dumnezeiască şi despre menirea 
duhovnicească a bolilor din naştere 
pot părea crude. Nu putem nega că 
uneori boala este mai folositoare 
pentru mântuirea sufletului decât 
sănătatea. Deseori, ea ne face să ne 
abţinem, să ne limităm dorinţele şi 
cererile, să fim grijulii şi precauţi. 
„Eu nu fumez”, vor spune cei care 
suferă de astm şi care nici nu supor- 
tă mirosul de fum de ţigară. „Eu nu 
întrebuințez băuturi alcoolice”, va 
răspunde cel care suferă de gastrită. 
Vederea slabă nu permite folosirea 
excesivă a jocurilor de pe calculator 
şi a televizorului. În aceste situaţii, 
boala este o profilaxie a păcatului. 


O boală psihică ce întunecă mintea şi 
voinţa îl eliberează într-o anumită 
măsură pe om de răspunderea de 
păcate. Pe cei care suferă de sindro- 
mul Down, oligofrenie, autism, schi- 
zofrenie şi alte boli ereditare, Dum- 
nezeu nu-i judecă la fel ca pe oame- 
nii care au un psihic sănătos. Ce li se 
va ierta celor care fac parte din pri- 
ma categorie nu se va ierta celor care 
fac parte din a doua. De aceea, una 
din căile mântuirii pe care o alege 
pronia lui Dumnezeu pentru oameni 
este patologia înnăscută a creierului, 
care îl îngrădeşte sau chiar îl lipseşte 
de facultatea de a acţiona. 


Despre aceasta, stareţul Paisie 
Aghioritul spune că pruncii nedez- 
voltaţi psihic sunt mântuiţi: „Ei 
ajung în rai fără greutate... Dacă 
părinţii se vor gândi la aceasta din 
punct de vedere duhovnicesc, vor 
avea mare folos şi vor primi răspla- 
tă în cer.” 


Într-una din scrisorile Sfântului Teo- 
fan Zăvorâtul, găsim o frază care se 
referă la oamenii debili mintali: 


„Idioţi! Da, pentru noi ei sunt idioţi, 
dar nu şi pentru ei şi pentru Dumne- 
zeu. Duhul lor creşte pe altă cale. Se 
poate întâmpla ca noi, cei înţelepţi, 
să fim mai răi decât idioţii. Copiii 
sunt toţi îngerii lui Dumnezeu.” 


Boala este o şcoală a smereniei, 
la sfârşitul căreia vezi „că tu eşti cel 
ticălos şi vrednic de plâns, şi sărac, şi 
orb, şi gol!” (Apoc. 3, 17). Ea ne eli- 
berează de amăgirea duhovnicească 
şi de mulţumirea de sine, ne învaţă 
să cunoaştem puterea lui Dumnezeu, 
care se desăvârşeşte în slăbiciunea 
omenească (Cor. 12, 9). Uneori 


această şcoală începe chiar din frage- 
da copilărie. Copilul nu înţelege sen- 
sul suferinţei, însă cu timpul cantita- 
tea acestei suferinţe poate trece în 
calitate. Câteodată apare o situaţie 
paradoxală: dacă judecăm omeneşte, 
nu ne este clar cum poate un copil să 
ajungă la mântuire cu ajutorul unei 
boli cronice. Aceasta nu înseamnă 
însă că el a suferit în zadar. Nu! Ori- 
cât de dureros ar fi, boala este trimi- 
să ca prin ea copilul să crească sănă- 
tos din punct de vedere duhovnicesc 
şi cu o personalitate puternică. 


În cazuri excepţionale, Pronia dum- 
nezeiască îl ia pe copil din această 


lume înainte ca el să fi avut timp să 
săvârşească păcate grave. Dacă omul 
nu va putea suporta greutăţile vieţii, 
nu se va căi şi „va ceda” moral, 
moartea lui, deşi tragică, este totuşi 
unica soluţie de a rezolva această 
problemă. Bineînţeles că Dumnezeu 
ia în considerare toate împrejurările: 
trăsăturile de caracter dobândite, 
condiţia educaţiei, rugăciunile celor 
apropiaţi. Conform pedagogiei dum- 
nezeieşti, este mai bine ca sufletul să 
ajungă încă din copilărie în rai, decât 
odată cu trecerea anilor să ajungă în 
iad din cauza păcatelor. 


Bineînţeles, nu vom spune că orice 
copil care s-a îmbolnăvit sau a murit 
ar fi devenit neapărat un om rău sau 
un criminal. Aceasta nu e obligato- 
riu. Suferințele copiilor au şi un 
alt sens duhovnicesc. Apostolul 
Ioan povesteşte cum Hristos, ieşind 
din Templul de la Ierusalim, „a văzut 
un om orb din naştere. Şi ucenicii 
Lui L-au întrebat, zicând: Invăţăto- 
rule, cine a păcătuit, acesta sau pă- 
rinţii lui, de s-a născut orb? lisus a 
răspuns: Nici el n-a păcătuit, nici 
părinţii lui, ci ca să se arate în el lu- 
crările lui Dumnezeu.” (In. 9, 1-3). 


Copiii primesc asupra lor nevoinţa 
muceniciei pentru ca Dumnezeu să 
miluiască întreaga lume. Ei poartă o 
cruce de însemnătate universală. 
Dumnezeu nu se bucură de suferin- 
ţele lor, dar datorită lor adulţii au 
timp să se pocăiască. Cu părere de 
rău, din cauza nepocăinţei şi a în- 
dreptăţirii de sine, din obişnuinţa de 
a nu se gândi la propriile păcate, oa- 
menii nu simt aceasta. Chiar şi sufe- 
rința unui copil nevinovat nu reuşeş- 
te întotdeauna să mâhnească şi să 
smerească o inimă egoistă şi împie- 
trită. (va urma) 


K.V. Zorin 


[4 G Cea mai deplină cunoaştere a altei persoane o am printr-o stare de delica- 
tețe a mea, adică de curăţție de patimile egoiste, care mă fac grosolan. Nu- 
mai delicateţea aceasta pătrunde în adâncimile vibrante, simţitoare şi ele, ale al- 
tei persoane. Iar culmea delicateţei sau a curăţirii de patimi este sfințenia. Aceas- 
ta e suprema preţuire sau iubire a altei persoane. Numai prin sfinţenia care e una 
cu simţirea cea mai delicată pot cunoaște nu numai alte persoane, ci mai ales su- 
prema existenţă personală care e Dumnezeu. (Părintele Dumitru Stăniloae) 


